鄭桓公

鄭桓公姬友，係西周末年諸侯國鄭國嘅開國君主。對於鄭桓公嘅身份，唔同人有唔同見解，《史記》話佢係周厲王個細仔、周宣王個庶細佬，《竹書紀年》就話佢係周宣王個仔。

生平

建立鄭國
周宣王二十二年，姬友獲封為諸侯，建立鄭國。人民愛戴姬友，周幽王繼位之後，姬友獲封為太傅。周幽王在位嗰陣，西周國力衰微，姬友驚幽王嘅昏庸殘暴會累死同樣響王畿入面嘅鄭國，所以諗住將鄭國由靠近西周首都鎬京嘅鄭搬去另一道。佢問大臣太史伯佢應該將國家搬去邊，太史伯叫桓公唔好搬去南面，因為南面嘅楚國開始強勁，對鄭國嘅發展會有影響；又叫桓公唔好搬去西面，因為西方人貪心。鄭桓公最後向虢國、鄶國買十里地，將鄭國搬去東面，東面嘅新領土叫新鄭，亦即係將來晉國嘅都城。

過身
鄭桓公成為司徒之後第三年，犬戎攻入鎬京，隊冧周幽王。鄭桓公響戰亂入面亦都被犬戎殺死，太子姬掘突繼位，成為鄭武公。

參攷

桓
友
鄭 (周)